大膽!坦哈格挑機新老闆:唔好搞亂曼聯!
2024年04月04日 11:09
東網電視
更多新聞短片
拉特克利夫(左)同坦哈格關係微妙。(Getty Images)
曼聯新老闆拉特克利夫上場後,由上至下大力推行改革,不過喺對車路士嘅聯賽前,領隊坦哈格竟然向新老闆挑戰,叫佢唔好學車路士班主保利咁「搞搞震」,打亂球會嘅成長進程!
美國班主保利入主車路士,前後有5個主帥領軍,花咗超過10億鎊買人後,依家只排聯賽第12位,坦哈格喺記者會被問到點睇保利嘅「前車之鑑」,呢位荷蘭教頭就大膽回應:「我相信拉特克利夫要跟隨球隊嘅成長過程,我哋好好好嘅年輕球員上緊位,曼聯依家向住好嘅方向前進,行緊正確嘅軌道,嚟緊就要行下一步,請唔好搞亂呢個進程!」
盛傳曼聯如果拎唔到下季歐聯參賽資格,坦哈格就會被炒魷,坦哈格表示:「我對自己有好高要求,如果未能參加歐聯我會好失望,曼聯依家個位置唔好,但我哋會奮鬥到最後一刻,剩低每一場波都會以勝利為目標,因為我哋係曼聯!」